b'\n_START_ARTICLE_\nTriumfo arka (laida)\n_START_SECTION_\nTaisykl\xc4\x97s\n_START_PARAGRAPH_\n\xc5\xa0iame projekte atliekamos oper\xc5\xb3, opere\xc4\x8di\xc5\xb3 bei miuzikl\xc5\xb3 arijos, II\xe2\x80\x93jame sezone\xc2\xa0\xe2\x80\x93 ir kino film\xc5\xb3 garso takeli\xc5\xb3 k\xc5\xabriniai bei neapolieti\xc5\xa1kos dainos, nuo III\xe2\x80\x93ojo\xc2\xa0\xe2\x80\x93 ir romansai. Dalyviai dainuoja tik gyvai, o jiems pritaria Kauno simfoninis orkestras, vadovaujamas Modesto Pitr\xc4\x97no arba Martyno Sta\xc5\xa1kaus, bei LRT grup\xc4\x97._NEWLINE_Laidos koncepcij\xc4\x85 suformavo ir pad\xc4\x97jo \xc4\xafgyvendinti operos solistai ir LMTA profesoriai Vytautas Juozapaitis bei Vladimiras Prudnikovas, LTV muzikos laid\xc5\xb3 prodiuseris Jonas Vilimas bei Lietuvos radijo ir televizijos vadovas Audrius Siaurusevi\xc4\x8dius. \xc4\xae projekt\xc4\x85 gali patekti tik ma\xc5\xbe\xc5\xb3 ma\xc5\xbeiausiai muzikin\xc4\xaf akademin\xc4\xaf i\xc5\xa1silavinim\xc4\x85 turintys dainininkai._NEWLINE_Po rugpj\xc5\xab\xc4\x8dio m\xc4\x97nes\xc4\xaf vykusios atrankos paai\xc5\xa1k\xc4\x97ja 30 dalyvi\xc5\xb3, kurie pasirodo pa\xc4\x8dioje pirmoje projekto laidoje, dainuodami duetais ir trio. Laidos gale i\xc5\xa1renkami 10 dalyvi\xc5\xb3, o likusieji patenka \xc4\xaf auksin\xc4\xaf rezerv\xc4\x85 arba mokykl\xc4\x85. Dalyvius, patekusius \xc4\xaf mokykl\xc4\x85, vokalinio meistri\xc5\xa1kumo moko \xe2\x80\x9eTriumfo arkos\xe2\x80\x9c direktorius\xc2\xa0\xe2\x80\x93 prof. Vladimiras Prudnikovas._NEWLINE_U\xc5\xbe 10 besivar\xc5\xbean\xc4\x8di\xc5\xb3 dalyvi\xc5\xb3 balsuojama kiekvien\xc4\x85 savait\xc4\x99, o po trij\xc5\xb3 laid\xc5\xb3, susumavus rezultatus, i\xc5\xa1krenta du dalyviai, kuri\xc5\xb3 viet\xc4\x85 u\xc5\xbeima po vien\xc4\x85 dalyv\xc4\xaf i\xc5\xa1 auksinio rezervo ir mokyklos._NEWLINE_Nuo III\xe2\x80\x93ojo laidos sezono pasikeit\xc4\x97 taisykl\xc4\x97s: suteikta galimyb\xc4\x97 dalyvauti atlik\xc4\x97jams ne tik i\xc5\xa1 Lietuvos, nebeliko mokyklos, o po 3 laid\xc5\xb3 i\xc5\xa1krenta i\xc5\xa1kart po 4 dalyvius, kuriuos pakei\xc4\x8dia nauji i\xc5\xa1 rezervo. Taip pat buvo suburtas specialus \xe2\x80\x9eTriumfo arkos\xe2\x80\x9c orkestras, diriguojamas Martyno Sta\xc5\xa1kaus. IV\xe2\x80\x93ajame sezone suteikta galimyb\xc4\x97 dalyvauti ne tik operos solistams, bet ir popmuzikos atlik\xc4\x97jams._NEWLINE_U\xc5\xbe laidos dalyvius balsuoja tiek \xc5\xbei\xc5\xabrovai, tiek ir 4 kompeteting\xc5\xb3 asmen\xc5\xb3 komisija, kuri komentuoja kiekvien\xc4\x85 pasirodym\xc4\x85. Komisijos pirmininkas\xc2\xa0\xe2\x80\x93 LNOBT operos solistas, LMTA profesorius Vytautas Juozapaitis. Kiti da\xc5\xbeniausiai dalyvav\xc4\x99 \xc5\xbeiuri nariai: Sigut\xc4\x97 Stonyt\xc4\x97, Vytautas Mi\xc5\xa1kinis ir Dalia Ibelhauptait\xc4\x97. Kviestiniai \xc5\xbeiuri nariai per tris laidos sezonus: Gytis Padegimas, Justinas Kr\xc4\x97p\xc5\xa1ta, Benjaminas \xc5\xbdelvys, Gintaras Rinkevi\xc4\x8dius, Virgilijus Noreika, Juozas Domarkas, Gintaras Varnas, Inesa Linaburgyt\xc4\x97, Adolfas Ve\xc4\x8derskis, Asmik Grigorian, Zita Kelmickait\xc4\x97, Giedrius Kuprevi\xc4\x8dius, Vladimiras Prudnikovas, Eduardas Kaniava, Juozas Statkevi\xc4\x8dius, Donatas Katkus, Modestas Pitr\xc4\x97nas, Raimundas Banionis._NEWLINE_Kiekvienas komisijos narys turi nuo 1 iki 10 bal\xc5\xb3, kuri\xc5\xb3 kiekvien\xc4\x85 atiduoda tam tikram dalyviui. V\xc4\x97liau sumuojami vis\xc5\xb3 keturi\xc5\xb3 komisijos nari\xc5\xb3 balai, atitinkamai i\xc5\xa1vedamas vidurkis ir pagal j\xc4\xaf i\xc5\xa1d\xc4\x97stomos 1\xc2\xa0\xe2\x80\x93 10 vietos._NEWLINE_Nors laida netiesiogin\xc4\x97, per j\xc4\x85 vis\xc4\x85 \xc5\xbei\xc5\xabrovai u\xc5\xbe patikusius dalyvius balsuoja trumposiomis sms \xc5\xbeinut\xc4\x97mis ar telefono skambu\xc4\x8diais. Paskelbus balsavimo pabaig\xc4\x85, tie balsai pagal surinkt\xc4\x85 skai\xc4\x8di\xc5\xb3 atitinkamai paver\xc4\x8diami nuo 1 iki 10 bal\xc5\xb3._NEWLINE_Tuomet \xc5\xbei\xc5\xabrov\xc5\xb3 ir komisijos vertinimas susumuojamas ir i\xc5\xa1vedama bal\xc5\xb3 lentel\xc4\x97, kuri\xc4\x85 tiesiogiai komentuoja Saulius \xc5\xbdvirg\xc5\xbedas._NEWLINE_Pa\xc5\xbeym\xc4\x97tina, kad jei keli dalyviai surenka po vienod\xc4\x85 bal\xc5\xb3 sum\xc4\x85, pirmesniu laikomas tas, kuris surinko daugiau \xc5\xbei\xc5\xabrov\xc5\xb3 bals\xc5\xb3.\n_START_SECTION_\nKiti faktai\n_START_PARAGRAPH_\nPradedant nuo pat projekto prad\xc5\xbeios 2008\xc2\xa0m., kiekvien\xc5\xb3 met\xc5\xb3 gruod\xc5\xbeio 31\xe2\x80\x93\xc4\x85 dien\xc4\x85, likus kelioms valandoms iki 24 val., LTV tradici\xc5\xa1kai su \xe2\x80\x9eTriumfo arkos\xe2\x80\x9c dalyviais bei kviestiniais dainininkais pasitinka Naujuosius metus (pasirodym\xc5\xb3 \xc4\xafra\xc5\xa1as b\xc5\xabna nufilmuotas anks\xc4\x8diau)._NEWLINE_Buvo i\xc5\xa1leisti special\xc5\xabs \xe2\x80\x9eTriumfo arkos\xe2\x80\x9c saldainiai.'